R. Fico, poslanec: (2004-01-20):
Mám niekedy pocit, že tri štvrtiny parlamentu si neuvedomujú závažnosť zmluvy a dohody, o ktorých teraz rokujeme, a neuvedomujú si, aký dopad budú mať na reálny život v našich školách, ale aj v celej spoločnosti. Politická strana Smer, vážené dámy a páni, cieľavedomo presadzuje vo svojej politike hodnoty sociálnej solidarity, spravodlivosti a rovnosti príležitostí. Ide o hodnoty, ktoré sú typické pre stredoľavé subjekty podporujúce sociálny rozmer trhovej ekonomiky a občiansky charakter spoločnosti. V rámci takýchto pohľadov vítame úlohu, ktorú v spoločnosti plnia registrované cirkvi a náboženské spoločnosti najmä pri pomoci slabým, chudobným a prestarnutým a pri presadzovaní hodnôt plne zapadajúcich do modelu modernej občianskej spoločnosti. Smer mal už pri schvaľovaní základnej Zmluvy medzi vládou Slovenskej republiky a Svätou stolicou jasné výhrady k jej obsahu. Presne ich definoval, a to bol aj dôvod, pre ktorý mal Smer k tejto zmluve zdržanlivý, až odmietajúci postoj. Išlo však o postoj legitímny, ktorý určite privítala značná časť verejnosti. Postoj, v ktorom sme upozorňovali na rôzne riziká spojené s aplikáciou základnej zmluvy a osobitne s aplikáciou špecifických zmlúv, ktoré mali na základnú zmluvu nadviazať. Pri dôslednom štúdiu zmlúv, o ktorých dnes rokujeme, sa naše obavy napĺňajú. Zastávame názor, že náboženská výchova a vzdelávanie a osobitne katolícka výchova a vzdelávanie a podmienky ich realizácie sú v uvedených zmluvách upravené nadštandardne. Realizácia zmlúv v praxi bude znamenať ďalší silný prielom okrem tak či tak už existujúceho do vzdelávania detí a mladých ľudí počnúc tými najmenšími v predškolských zariadeniach až po vysokoškolákov. Smer chce rešpektovať šírenie náboženskej výchovy v cirkevných školách, ako aj mieru tolerancie štátu k vytváraniu cirkevných škôl. Ale nemôže súhlasiť s takým výrazným presadzovaním náboženskej výchovy v štátnych školách, kde musí dominovať štát a občiansky princíp. Ak dobre čítame Ústavu Slovenskej republiky, nikde v nej nenachádzame ustanovenia potvrdzujúce, že Slovensko by bolo štátom cirkevným. Takýto spôsob presadzovania jedného druhu ideológie do štátneho školského systému vyvoláva potrebu urýchliť diskusie na tému demokratického a moderného spravovania vzťahu medzi štátom a cirkvami, ktorý v sebe skĺbi najlepšie tradície postavenia cirkvi na Slovensku s požiadavkou postupného oddeľovania štátu a cirkvi. Smer sa nemôže ubrániť ani dojmu, že niektoré politické sily sa snažia využiť náboženské cítenie a tradície. Takýto prístup škodí všetkým a nezodpovedá ani predstavám veriacich, ako aj neveriacich o praktickej realizácii slobody myslenia, svedomia, náboženského vyznania, viery, ako aj práva byť bez náboženského vyznania. Ak je niekto nábožensky orientovaný, to ešte neznamená, že automaticky súhlasí s povinne voliteľným náboženským vzdelávaním v štátnych školách a s nekompromisným a necitlivým prienikom tohto druhu ideológie do suverénneho, neideologického a štátom kontrolovaného priestoru, tak ako ateista  automaticky nemusí súhlasiť s opačnými extrémami zacielenými proti cirkvám a náboženským spoločnostiam. Smer by privítal, keby sa v praktickej politike takýchto politických subjektov viac objavovalo rešpektovanie sociálnej náuky cirkvi. Sociálnej náuky, ktorá je hlboko humánna, ľudská a ktorá je svojím obsahom v úplnom kontraste s praktickou politikou vykonávanou subjektmi otvorene sa hlásiacimi ku kresťanským hodnotám. Vážené dámy a páni, dnešné hlasovanie nebude preto o tom, či je niekto veriaci, alebo neveriaci. Bude o tom, či chceme rešpektovať ten charakter spoločnosti a štátu, ku ktorému sme sa prihlásili v roku 1992 pri prijímaní Ústavy Slovenskej republiky a či chceme vzdať úctu jednému k najzákladnejších ľudských práv - k rovnocennému postaveniu všetkých občanov. Vzhľadom na obsah dnes prerokúvaných dokumentov a konzistentnosť postojov politickej strany Smer poslanci tohto politického subjektu súhlas s citovanou zmluvou a dohodou nevyslovia. Ďakujem pekne. (Potlesk.)